Tulbagh op soek na verlore preekstoel | Netwerk24
Die gemeenskap van Tulbagh skud sy vere reg vir 'n besonderse gedenkjaar.
Vanjaar is dit 50 jaar nadat 'n aardbewing dié dorp en omliggende gebiede getref en grootskaalse verwoesting van huise, skole, kerke en ondernemings veroorsaak het.
Die preekstoel van die ou Sendingkerk in Tulbagh waarna gesoek word. Foto: Verskaf
Dit was op die aand van 29 September 1969.
As deel van die "onthou" word 'n koffietafelboek uitgegee waaraan volstoom gewerk word. Ook gedurende daardie naweek aan die einde van September, sal daar optredes wees deur die Kaapstadse Simfonieorkes.
Die hooftema van die gedenkjaar is versoening, met verskeie gebare om versoening te demonstreer.
Een hiervan is om die ou Sendingkerk te herstel en die gemeenskap toegang daartoe te gee.
Sedert die aardbewing en die verwisseling van eienaars, is die kerk se preekstoel verwyder. Dit is waarna die museumbestuur nou soek.
Is daar iemand wat kan help om hierdie belangrike stuk van die legkaart vir die gemeenskap terug te besorg?
Geen vrae sal gevra word nie. Hulle sal maar net te dankbaar wees om die kerk vollediger te maak – dié preekstoel (God is Liefde) wat getuie was van soveel geskiedenis van die gemeenskap.
Indien iemand kan help met enige inligting wat kan lei tot die opsporing, moet hulle vir Calvin van Wijk, bestuurder by die Oudekerk Volksmuseum bel by 023 230 1041.